**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.11.2017, ora 8.00 – 11.11.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.11.2017, ora 7.00**

**RÂURI**

Debitele au fost, în general, staționare, exceptând Trotuşul, râurile din bazinul superior al Jiului, bazinele superioare ale Argeşului şi Ialomiţei, bazinul inferior al Oltului şi cele din Dobrogea, unde au fost în uşoară scădere.

Debitele se situează, în general, între 30-90% şi mai mari (în jurul şi peste mediile multianuale lunare) pe râurile în bazinele: Vişeu, Iza, Someșul Mic, Crişul Repede, Ialomiţa, Trotuş, Putna, Rm. Sărat, Buzău, pe cursul mijlociu şi inferior al Timişului şi pe râurile din Dobrogea.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi, în general, staționare, exceptând râurile din Dobrogea, unde vor fi în scădere uşoară.

Sunt posibile mici creșteri de niveluri și debite pe unele râuri din jumătatea de vest a țării, datorită precipitațiilor prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 10.11 – 11.11.2017 a fost în scădere, având valoarea de 3800 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Giurgiu şi în creştere pe sectorul Olteniţa – Tulcea.

Debitul la intrarea în ţară (secţiunea Baziaş) va fi staţionar (3800 m3/s).

În aval de Porţile de Fier debitele vor fi în creştere la Gruia şi pe sectorul Hârşova – Tulcea şi în scădere pe sectorul Calafat – Cernavodă.

**2.** **Situaţia meteorologică în intervalul 10.11.2017, ora 8.00 – 11.11.2017, ora 6.00**

**ÎN ŢARĂ**

Valorile de temperatură s-au situat ușor sub normele climatologice specifice acestei perioade în regiunile intracarpatice, dar cu până la 4 grade mai ridicate decât aceste norme, în rest. Cerul a fost temporar noros și s-au semnalat ploi slabe și burniță, local în Maramureș, Transilvania și Dobrogea și izolat în rest. În zona montană înaltă, la peste 2000 m altitudine, precipitațiile au fost și sub formă de lapoviță și ninsoare. Vântul a suflat slab și moderat, cu unele intensificări pe crestele montane. Stratul de zăpadă s-a menținut în zona montană înaltă, iar in platformele stațiilor meteorologice avea grosimi de până la 47 cm (Munții Făgăraș). Temperaturile maxime s-au încadrat între 7 grade la Ocna Șugatag, Târnăveni și Toplița și 16 grade la Calafat și  Drobeta Turnu Severin. S-a format ceață, dimineața și din nou noaptea, local în zonele depresionare și de câmpie. La ora 06.00 se înregistrau valori termice cuprinse între -2 grade la Rădăuți și 10 grade la Gura Portiței.

***Observație:*** *începând de ieri, de la ora 06.00, au fost în vigoare 25 de atenționări cod galben privind fenomene meteorologice periculoase imediate, emise precum urmează: 8 de SRPV Craiova, 7 de CNPM pentru Muntenia, 4 de SRPV Bacău, 3 de SRPV Timișoara, 2 de SRPV Sibiu și una de SRPV Constanța.*

**LA BUCUREŞTI**

Vremea s-a încălzit ușor. Cerul a fost temporar noros, iar vântul a suflat, în general, slab. Temperatura maximă a fost de 14 grade la Afumați și Băneasa și 15 grade la Filaret, iar la ora 06.00 se înregistrau 5 grade la Afumați și Băneasa și 6 grade la Filaret. Noaptea s-a format ceață.

**3. Prognoza meteorologică în intervalul 11.11.2017, ora 8.00 – 12.11.2017, ora 8.00**

**ÎN ŢARĂ**

Valorile termice vor fi în creștere ușoară în toată țara și se vor situa peste cele normale pentru a doua decadă a lunii noiembrie, cu maxime între 8 și 16 grade și minime între -4 grade în depresiunile Carpaților Orientali și 10 grade pe litoral. Cerul va avea înnorări temporare și va ploua slab, local în regiunile nordice, iar noaptea, pe arii restrânse în cele de sud-vest. În restul teritoriului, ploi slabe sau burniță se vor semnala izolat. În zona montană, la peste 1800 m altitudine, în special în nordul Carpaților Orientali, precipitațiile vor fi sub formă de lapoviță și ninsoare. Vântul va sufla slab și moderat, cu intensificări la munte, cu viteze mai mari pe creste. Pe spații mici se va semnala ceață, cu precădere dimineața și noaptea.

**LA BUCUREŞTI**

Valorile termice vor fi ușor mai ridicate decât cele normale pentru a doua decadă a lunii noiembrie. Cerul va fi variabil, cu unele înnorări în timpul nopții. Vântul va sufla slab până la moderat. Temperatura maximă va fi de 15...16 grade, iar cea minimă de 6...7 grade. În orele dimineții vor fi condiții de ceață.

***II. CALITATEA APELOR***

**Comisariatul Județean Argeș din cadrul Gărzii Naționale de Mediu** informează despre producerea, în data de 08.11.2017, la ora 14.30, unei poluări accidentale cu 100 de litri de produse petroliere, pe Valea Izvorului Sec, afectând circa 7 km curs de apă pe raza comunei Dâmbovicioara. Poluarea a survenit în timpul unor lucrări de înlocuire a unei conducte aparținand Transgaz. Reprezentanții ABA Argeș Vedea au recoltat probe de apă și pești pentru efectuarea analizelor de laborator. Măsuri întreprinse: amplasarea de baraje absorbante, curățarea malurilor și colectarea produselor petroliere, în vederea distrugerii.

***II. CALITATEA MEDIULUI***

1. **În domeniul aerului**

Nu s-au semnalat evenimente deosebite.

**2. În domeniul solului şi vegetaţiei**

Nu s-au semnalat evenimente deosebite.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**